Гъби! Ами, ако са отровни?! - вестник Дума\nГъби! Ами, ако са отровни?!\n10. Ноември 2017 , брой: 221 136 0\nИлюстрации - Анатолий Станкулов\nЦял ден се мотахме, клечахме, дебнахме. И нищо. Кьорав заек не се появи. Нямаше даже и гълъби.\nЕдинствената живинка, дето се мотаеше наоколо, беше кучето на Цоцата, което се залепи за нас, като минахме покрай кръчмата му. Види се, надявало се е на някаква аванта.\nВръщахме се оклюмали. И изведнъж пред нас просто изскочи една росна полянка, осеяна с изключително красиви гъбки. Нарисувани сякаш от знаменития детски рисувач Вадим Лазаркевич. Яркочервени, с бели точки на шапчиците, и симпатично тантуресто стъбълце. Просто ни мамеха да ги оберем. Отрязахме и няколко тънки ляскови пръчки и стъкнахме едно огънче. За нула време постните шишчета бяха готови: гъбички-деликатес!\nАми, ако са отровни? Този жизненоважен въпрос се мотаеше в черепните ни кутии. И веднага се роди спасителната идея: ще използваме кучето на Цоцата като опитно зайче. Такъв жесток експеримент явно ни смущаваше, но някой спомена, че "науката имала нужда от жертви" и това донякъде успокои нечистите ни съвести. Нещастното кученце нищо не подозираше и лакомо ядеше подхвърлените му червени шапчици, приветливо въртейки опашка. След малко стана ясно, че то е готово да погълне цялото ни мезе и затова привършихме първата част на зловещия експеримент.\nИзмина бая време, а кучето продължаваше да живее и джафкайки искаше още от "деликатеса".\nМеждувременно ние отворихме "джепането" и градусът ни бързо се повиши. По-смелите започнаха по малко да хапват от мезето, давайки му оценка: "Мозък, мозък!"\nИма-няма двайсетина минути и ракията, и гъбите свършиха.\nТогава, съвсем естествено, решихме да се отбием при Цоцата. Хем да върнем кучето, хем да си продължим моабета.\nКръчмарят радостно ни посрещна и както обикновено ни попита какво да налива. Точно, когато пълнеше чашите ни, дотърча малкият му син и изкрещя: "Татко, кучето е умряло!"\nНаправо умряхме и ние!!! А пък Койчо се хвана за корема и се свлече под масата...\nЦоцата направо се слиса и започна да се оправдава: "Чакайте бе, хора! Какво толкова е станало? От колко време не можех да разбера кой краде яйцата на кокошките и днеска го хванах. Кьопекът му с кьопек! Не мислех да го убивам, ама май съм прекалил..."\nЕдин американец беше казал: "Животът не е прост. Той е още по-прост!" Прост, лош, ужасно гаден, но все пак - животец! И ни е много свиден...\nС един купон - ядене на корем\nСъбрали сме се в стола на учреждението за рождения ден на Колю готвача. На масата са негови колеги от техническия персонал и няколко "официални" лица. Поздравления, тостове, добри пожелания и една непринудена следаперитивна атмосфера, която развързва езиците до опасна откровеност.\nДо мен седи Иван - той обикновено е в центъра на вниманието със своята внушителна фигура и най-вече с доста развързаното си чувство за хумор и трудно контролираното си остроумие. А какво тихо, скромно и стеснително момченце беше...\nИ започнах да разказвам на компанията една студентска история:\nЕдин ден първокурсникът Иванчо ме срещна на Орлов мост, спря ме и ме помоли: "Бати Кръстьо, можеш ли да ми дадеш един лев? От два дена нищо не съм ял..."\nУчудих се: "Баща ти не ти ли праща пари? Той е голям шеф!"\nПравя се на стар студент и строго му казвам: "Пари няма да ти дам, но тръгвай с мен! Ще се опитам да направя нещо."\nСлед десетина минути сме вече в стола на Университета, т.е. - в Мензата. Нареждам се на опашката пред едно от гишетата за храна. Вземам таблата с пълните чинии и "забравям" да дам купона на контролата. Иванчо ме чака на една отдалечена маса, хапвайки здраво от панерчето с хляба. Да поясня, че ниската цена на хляба даваше възможност всеки да яде без ограничение. Така че нямаше студенти, умрели от глад...\nПодавам на Иванчо икономисания купон и го пращам на опашката пред гишето. След малко той с явно подобрено настроение носи подноса с храна и с подчертано удоволствие ми връща купона.\nКазвам му: "Браво! От тебе ще стане човек!" И стана! Стана даже кмет!\nНе взех купона обратно, а го посъветвах да излезе пред стола на борсата "Търси се", да продаде купона, а вечерта да се върне пак на "Търси се" и да си купи купон за вечеря. (Мисля, че обедът и вечерята струваха общо 1,20 лв.)\nСлед известно време Иванчо ме среща с думи на благодарност: "Ей, бати Кръстьо, голяма работа си! Цяла седмица изкарах с едно купонче, докато ме хванат."\nСедящият до мен Иван се учуди: "Брей! Как ги помниш тези компромати? Ха-ха-ха!"\nСмехът му обаче бе нетактично прекъснат от Колю готвача: "Абе, в последно време порциите на гишето не ми излизат..."\nИ всички погледи на присъстващите се обърнаха към нас с Иван - ние също се хранехме тук...\nДругарке, палтото ти гори!\nВървим с Митко по "Раковски" и минаваме покрай Пожарната команда. И като ме блъсна една миризма на изгоряло, викам си: "Тези тука вместо да гасят, живи ще изгорят!"\nВървим полека, защото сме излезли на разходка, но миризмата на изгоряло се усилва.\nНаправи ми впечатление, че покрай нас минават с коли все някакви познати, които ми махат с ръка. Мина и един градски автобус - и той пълен с народ и тоя народ също ми маха с ръка. Стана ми хубаво! Боже, колко съм популярна в града! Не съм и предполагала.\nИ аз също ги приветствам с ръка. Чудно!\nПо едно време ни настигна една каруца и циганинът силно изкрещя: "Оу-у! Другарке, палтото ти гори!..."\nБеше ми станало горещо и си носех шлифера отзад на кръста. Като чух каруцаря, рязко метнах шлифера отпред и от рязкото движение той... пламна. Хвърлих го на земята и стъпках пламъците.\nА причината за всичко това била, че когато съм събличала шлифера, съм закачила цигарата на Митко и огънчето паднало в джоба и се разгоряло.\nНе ме е яд толкова за шлифера, колкото съм разочарована, че не съм толкова популярна, знаменита и даже велика, колкото се чувствах минута-две по време на "пожара"...\nКогато играе "Макаренко"...\nПрез голямото междучасие Васко ме издебна и ме улучи в лицето с мръсния парцал, с който бършехме черната дъска. Не ме заболя, но побеснях и хукнах след подлеца. Той обаче беше добре преценил обстановката и се насочи точно там, където трябваше да се държа прилично - към дежурния учител, който в момента беше самият директор на прогимназията. Едва не го блъснах.\n- Какво става? Гониш по-слабите деца, за да ги биеш?\nИ без повече въпроси получих два светкавични шамара. Нужно е да поясня, че нашият директор беше страхотен майстор на шамарите. Той винаги ходеше с ръце в джобовете на панталоните, но с такава бързина шамаросваше, че просто беше загадка кога успява да си измъкне ръцете и да замахне. Може би неговите малки очички ни хипнотизираха, въпреки че ние избягвахме да го гледаме в очите, защото повече ни привличаше вдлъбнатата точка на брадичката му.\n- Марш вкъщи да доведеш баща си!\nПрибирам се по никое време и неочаквано сварвам баща си на двора, а аз си мислех, че е на работа.\n- Какво? Да не са те изгонили пак от училище? - пита строго татко.\n- Ами, не, ама директорът ме удари и каза да се върна с тебе в училище.\nИ се опитвам да разкажа, че аз не съм виновен, защото Васко първи ме удари с парцала.\nКато чу за шамарите и за нареждането на директора, баща ми ме хвана за ухото и тръгна да ме налага, повтаряйки: "Два шамара са ти малко!..."\nАз започнах да викам, но не толкова от болка, а за помощ. Малко закъсняла и помощта дойде: мама и баба.\n- Ха стига толкова! - започна да успокоява положението мама. - Аз ще ида в училището и ще кажа, че ти си на работа.\nОтивам да си измия разплаканото лице и през отворения прозорец на банята чувам мама тихо да казва: "Е, тоз път много го би."\nТатко отговаря високо, сигурен, че ще го чуя: "Много ли? Всеки път като е заслужил, ще играе "Макаренко".\nМакаренко беше голям съветски педагог, написал знаменитата "Педагогическа поема". В тази книга той описва своя педагогически опит с малолетни престъпници, от които успява да направи достойни граждани. Но от всички негови педагогически похвати най-голямо впечатление на нашите родители и учители беше направило умението му да прилага и физически наказания, в повечето случаи допълнителен труд и в редки случаи - телесно наказание. За това за тях "Макаренко" означаваше "пръчка". Този древен педагогически инструмент причиняваше само болка, но не и сериозни вреди на детското тяло, защото пръчките, като правило, бяха леки и тънки.\nМеждувременно татко се поуспокои, но продължи със словесните дитирамби, завършващи обикновено със заключението: "Нищо няма да излезе от тебе!"\nСега, като си спомням и доколкото съм чел, това винаги е била генералната оценка на по-старото поколение за бъдещето на по-младото...


През 2015 г. | Lostov\nМоя визитка заедно с разказа ми “Нещото” са публикувани в сайта kniga-bg.com в раздел “Нови разкази”. (линкът вече не е активен)\nРазказът ми “Нещото” присъства във втория брой на електронната книга на Manu Propria (стр. 124-129 от номерацията в самата книга или стр. 63-65 от slideshow), където дели страници с илюстрациите на художника Григор Георгиев-Gollorr, както и в блога на Manu Propria.\nРазказът ми “Нещото” е качен и в сайта “Литературни бесилки“.\nРазказът ми “Жрицата на Богинята-майка” е качен на т.нар. първа страница в “Литературни бесилки”. По причудливо настояване на админите, с което се съгласих, каченият там разказ е в съкратен вариант, като последният абзац, където е развръзката, е премахнат.\nМоя визитка заедно с откъс от разказа ми “Жрицата на Богинята-майка” са качени във facebook страницата на “Литературни бесилки”, където присъствам като едно от лицата на “Литературни бесилки”.\nНяколко мои разказа са качени в сайта за лично творчество “Откровения”.\nКато част от участието ми в конкурса “13 черни котки” на издателство “Буквите”, разказът ми “Деветият живот” бе качен в сайта, където можеше да се гласува. В последствие разказът бе отличен с публикация в едноименния сборник.


Lake View Bungalow Yala - НАЙ-НИСКИ ЦЕНИ от agoda.com\nNo.59.Mahadeira; Yodakandiya; ., Яла Тисамахарама, Яла, Шри Ланка, 82600 - Много добро местоположение - вижте на картата\nПовече за Lake View Bungalow Yala\nНезависимо дали сте турист или пътувате по бизнес, Lake View Bungalow Yala е перфектен избор за настаняване в Яла. Оттук гостите имат лесен достъп до всичко, което този оживен град може да предложи. Лесен е също така достъпът до места като Град Тиса, Дегоба Тиса, Езеро Тиса.\nСъоръженията и услугите предлагани в Lake View Bungalow Yala гарантират Вашия приятен престой. Безплатен WiFi достъп във всички стаи, 24-часова рецепция, паркинг, рум-сървиз, летищен трансфер са само част от нещата, които отличават Lake View Bungalow Yala от останалите хотели в града.\nВсички стаи се отличават с грижливо замислени удобства, което гарантира неповторимо усещане за комфорт. Възможностите за отдих, които хотелът предлага са открит басейн, риболов, градина, водни спортове (немоторизирани), които също предоставят бягство от ежедневието и предразполагат за пълна почивка. Каквато и да е причината за Вашето посещение в Яла, Lake View Bungalow Yala е идеалното място за една вълнуваща почивка далеч от всичко.


Шофьор с 2,22 промила е катастрофирал по пътя между селата Кирково и Подкова и е настанен в кърджалийската болница. З.М./51/ се е движил с лек автомобил “Опел”, загубил е контрол над управлението,...\nБабаит млати младеж,задържат го\nЗа предизвикан скандал и сбиване Ю.М./21/ е задържан в РУП-Кърджали. Около 22,30 часа снощи мъжът се скарал с 19-годишен и му нанесъл побой на улица “Детелина” в Кърджали. По първоначални данни межд...\nЦветанов открива партийни офиси в Кърджалийско напук на ДПС\nСтотина жители на Черноочене, предимно млади хора се събраха на откриването на партиен клуб на ГЕРБ. Те приветстваха вторият човек в партията и шеф на предизборния щаб Цветан Цветанов. Той заедно с...\nМинистър Цветанов зачете тракийци,ГЕРБ,чакат техните гласове\nВътрешният министър Цветан Цветанов зачете днес Националния тракийски събор в Кърджали.Той пристигна по -обед в парк Простор,където се провеждаше проявата в присъствието на народния представител Ц...\nЕжедневни заплахи валяли за гербери в Черноочене\nФахретин Шериф Членовете на ГЕРБ в Черноочене ежедневно получават заплахи.Хората са уплашени. Трудно се работи в нашата община. Въпреки това вече имаме 40 членове. Хората излизат да...\nОчакваме подобни провокации като тази при джамията Бяня башъ в София. Те обаче ще бъдат епизодични и няма да повлияят на правителството и обществото като цяло. Случаят при джамията в столицата бе о...\nХелга Грьогер Ученици от холандския град Тилбург събраха и дариха 2300 евро за направата на площадка за игра на децата от Дом „Майка и дете”в Кърджали. Средствата са предадени чрез...\nИма проблеми в ДПС в Кърджали, но те не са чак толкова големи. Не мога да кажа дали Хасан Азис ще бъде нашия кандидат за кмет. Много е рано говоря и може да му навредя. Това заяви пред журналисти...\n„Вартбург”премина на червено,потроши „Форд”\n“Вартбург” с водач Д.И./33/ е преминал на червена светлина на светофарна уредба и е блъснал “Форд”. Катастрофата е станала вчера в 8,50 часа на кръстовището между бул.”България” и ул.”Булаир” в обла...\nЗа кражба на инструменти за поддържане на стоматологично оборудване О.М./41/ е задържан в РУП-Кърджали. Техниката бе изнесена от паркиран автомобил в Кърджали, след като е бил разбит прозорецът на...\n10 грама хероин, 10 грама марихуана и 10 броя семена от канабис са били иззети от мъж и жена при операция на криминалисти от Кърджали тази нощ. В 2,50 часа полицаите са извършили проверка пред завед...\nЖарко слънце ще грее над Кърджали днес.Максималната температура ще достигне 31 градуса.Очакват се температурни рекорди. Лек бриз от североизток със скорост 2,6 м/с. Утре жегата ще понамалее.В след...\nОбластният управител Иванка Таушанова участва в Съвместно заседание на Регионалния съвет за развитие /РСР/ и Регионалния координационен комитет /РКК/ на Южен централен район /ЮЦР/, което се проведе...\nКърджалиецът Назми Мюмюн има необичайно хоби - подарява портрети на Апостола на българската свобода Васил Левски на приятели, познати, институции. Само за последните две години от него са получили ц...\nБългари мохамедани от Родопите бяха удостоени снощи посмъртно с най- високото отличие на Пловдив-почетен гражданин. Лидерът на културно-просветната организация „Дружба Родина” Камен Боляров и някога...\nЗа хулигански действия Б.Р./35/ и С.С./35/ са задържани вчера в 7,30 часа в РУП-Кърджали. Половин час по-рано пред заведение на ул.”Екзарх Йосиф в областния център лицата нанесли побой на 32-годишен...\nЗа фалшив сигнал за катастрофа, подаден по телефона, Н.С./41/ е задържан снощи в 18 часа в РУП-Кърджали. Мъжът имал спор със собственик на “Ауди” от село Перперек и решил да злепостави опонента си,...\n15-годишен се е удавил вчера в микроязовир в землището на момчилградското село Постник. Момчето пристигнало заедно с родителите си предния ден от Турция на гости при роднините си. Вчера около обяд т...\nЯсно и слънчево ще бъде днес времето в Кърджали.Утрото ще е топло-20 градуса.По обед термометрите ще показват 29 градуса.Вечерта няма да донесе прохлада-28 градуса.Лек бриз от североизток. Утре...\nВалията на Одрин иска лесни визи за турците\nВалията на Одрин Гьокхан Сезер изрази пред областния управител Иванка Таушанова желанието си да бъде облекчен визовият режим за турските граждани. Визите, според него, възпрепятстват приятелството м...


Сериозна активност и в последния ден на кампанията „Чист и зелен Благоевград! От нас зависи!“ - Blagoevgrad.eu\nВие сте в: Home → Сериозна активност и в последния ден на кампанията „Чист и зелен Благоевград! От нас зависи!“\nСериозна активност и в последния ден на кампанията „Чист и зелен Благоевград! От нас зависи!“\nНовини Благоевград April 14, 2019 1 Comment\nИ в последния ден на кампанията „Чист и зелен Благоевград! От нас зависи!“ жители на областния център се включиха активно и почистиха избрани от тях терени. Те обхванаха райони както в централна градска част, така и в кварталите. Кампанията стартира на 6 април и продължи на 7,13 и 14 април. Инициативата, която преминава под патронажа на кмета д-р Атанас Камбитов, привлече стотици поддръжници. В продължение на два уикенда те активно се включиха в проявата, като почистиха своите дворове, междублокови пространства и избрани от тях терени. В почистването участваха и кметът на Благоевград д-р Атанас Камбитов, заедно със заместник-кметовете и представители на общинска администрация.\nТази сутрин заместник-кметовете на Благоевград Иво Николов, Зорница Кралева и инж. Емилия Тунева, заедно с жители на Благоевград почистиха пространството около езерото на парк „Бачиново“. Учители и родители обхванаха райони около детските заведения в Благоевград.В двора на ДГ „Първи юни“ в квартал „Струмско“ засадиха растителност и пребоядисаха част от съоръженията за игра.\nАктивно участие взеха и дамите от Съвет на жените, заедни със заместник-кметът Христина Шопова, като благодарение на техния труд, дворът на болницата в Благоевград вече е по-приветливи място.\nИ през двата уикенда, на различни места в града бяха разположени шатри, на които доброволците получаваха помощни материали за почистване и разсад, осигурени от Община Благоевград, „Еко Партнърс“, „Метро“ и Mr. Bricolage. Идеята е кампанията да се превърне в традиционна.\nФинал на кампанията ще бъде поставен днес в 16.00 часа на площад „Македония“. Тогава ще бъдат наградени и активни участници в кампанията, които ще получат ваучери за пейки. Освен награждаването е подготвен и концерт. В него участие ще вземат Вокално студио „Фа диез“, Балетна Школа „Кроазе“, Воклана група „Мая“, КСТ „Импулс“, ТК „Силвана денс“, Танцов клуб „Блясък“, Денс център „Де жа вю“, БФ „Астра“. Финалът ще бъде поставен от клоуни към школата на Юлия Дживдорска към ЦЛТРБ.\nКампанията „Чист и зелен Благоевград! От нас зависи!” цели да възпита отговорност към опазването на околната среда, любов към природата и нейното съхраняване и поддържане. Събраните отпадъци, оставени до контейнерите, се извозват от „Еко Партърс“ и „Биострой“.\nЗеленко Зеленков April 14, 2019 at 15:49 · Edit\nИ градинката срещу гарата се чисти от едни гербаджий, ама там са по-срамежливи и са се оградили за да не ги гледат


– 29.11.2020Публикувано в: Slideshow, Актуално1, Русе, София\nПризив към водачите на превозни средства заради застудяването отправиха от Агенция “Пътна инфраструктура”. От там предупреждават шофьорите да бъдат внимателни и да карат подготвени за зимни условия. Очаква се понижение на температурите през нощта и утре (30 ноември), а в Северна и Западна България метеорологичната прогноза е за силен вятър и дъжд, който ще преминава в сняг.\nПризивът на АПИ е водачите да тръгнат с подходящи за метеорологичните условия автомобилни гуми и да карат със съобразена скорост и повишено внимание. Напомнят и за спазването на дистанция както и избягване на резки маневри. От АПИ уверяват, че областните пътни управления следели метеорологичните прогнози по райони и щели да предприемат обработка на пътищата. В поддържането на 20 000 км републикански пътища през зимните месеци ще участват около 3000 снегопочистващи машини – снегорини, техника за разпръскване на пясък и т. н. По опорните пунктове има инертни материали – сол, пясък, калциев двухлорид за обработка на настилките.


СОФИЯ МЕТЕОРОЛОГИЧНО ВРЕМЕ Коалиционните преговори в България:а уж всичко започна добре\nдек. 6, 2021 "Продължаваме промяната", БСП, България, ДБ, ИТН, Кирил Петков, коалиция, министерства, Министри, НС, правителство\nФормацията „Продължаваме промяната“ (ПП), която ще получи първия мандат за съставяне на правителство, ще подпише коалиционни споразумения поотделно с всяка от останалите политически сили в бъдещото управление – обединението „Демократична България“ (ДБ), партия „Има такъв народ“ (ИТН) и коалицията „БСП за България„. Новината за този странен тип споразумяване съобщи бъдещият премиер и съпредседател на ПП Кирил Петков в предаването „Политкоректно“ на БНР – с аргумента, че всеки от бъдещите участници във властта поема ангажимент към мандатоносителя.\nТова е опит да се избегнат критиките към ДБ и ИТН, чиито лидери публично бяха заявили, че няма да се коалират с партии на статуквото като ГЕРБ, ДПС и БСП. Макар в действителност да го правят, формално излиза, че се съюзяват само с ПП – въпреки че и четирите политически сили ще подпишат документ с един и същи текст, в който са заложени политиките на бъдещото съвместно управление, одобрени от всички тях. Индиректно това бе потвърдено от ген. Атанас Атанасов от ДСБ – една от трите партии в „Демократична България„, с думите му пред БНТ, че „Демократична България“ не преговаря с БСП, а само и единствено с най-голямата парламентарна сила „Продължаваме промяната„.\nЗа Кирил Петков начинът, по който ще се подпише споразумението, е формалност, която няма „огромно значение„. Но това е показателно за отношенията в бъдещата власт. Излиза, че хем ще управляват заедно, хем са във фактическа раздяла отпреди съвместното съжителство – имайки предвид признанието на Петков, че до момента не е имало обща среща на лидерите на партиите в бъдещата коалиция, а той и Асен Василев са се срещали с всеки поотделно.\nРазделителните линии стават видими и с анонса на Кирил Петков, че механизмът за съгласуване в коалицията ще бъде следният: Съвет на експертите, а „когато има проблем, който не може да бъде решен от експерти, да се качва на лидерско ниво„. Синхронът се организира и координира от мандатоносителя, заяви съпредседателят на „Продължаваме промяната„.\nАргументите, представени от Петков в полза на това решение, са всъщност резултатите, постигнати от него в държавната Българска банка за развитие (ББР). „В случая с ББР, когато постигнах някакви резултати, беше, че си дойдох с мой екип„, обясни той. По времето, когато той беше служебен министър на икономиката (макар че решението на Конституционния съд заличи де юре тази част от биографията му), бяха разкрити големите кредити, получени от осем фирми, при преференциални условия, които представляват над 80% от всички раздадени от ББР кредити. Впоследствие бяха променени уставът и ръководството на банката, въведен беше и таван от 5 милиона лева за заемите.


www.tuning.bg | Новини | Нови Иновативни Горива от Shell България\nНови Иновативни Горива от Shell България\nНовото поколение DYNAFLEX горива са резултат от повече от пет години усилен труд и десетки хиляди часове проучвания проведени в лабораториите на Shell съвместно с Ferrari.\nКато трето поколение горива с добавки лансирани на Българския пазар, DYNAFLEX технологията е усъвършенствана до най-малките детайли. Тя подпомага почистването и защитата на ключови компоненти по горивната система.\n‘’Въвеждането на новото поколение горива с технологията DYNAFLEX представлява съществена стъпка в развитието на горивата. Също така, включването на тази технология в нашите най-усъвършенствани бензинови и дизелови горива Shell V-Power е ключов момент за нас в Shell’’, сподели Камелия Славейкова, Изпълнителен директор на Shell България ЕАД.\nВ основата на новата технология е подсилена формула на добре познатите V-Power горива. Тя съдържа три пъти повече почистващи и намаляващи триенето съставки. Те поемат контрол над три ключови предизвикателства, които могат да повлияят негативно върху работата на мотора - триенето, отлаганията и чукането.\nПомислено е и за дизеловите автомобили, като при тях DYNAFLEX образува защитен слой върху металните повърхности с цел предпазване от корозия на фината горивна система. Също така, технологията спомага премахването на отлагания постигайки по-спокойна работа на мотора и завишена мощност.\nDYNAFLEX е съвместима както и с най-новото от света на автомобилостроенето, така и с по-стари автомобили. И в двата случая се постига по-добра ефективност и представяне на двигателя.\nНовата разработка се съдържа в пълната гама горива и вече се предлага на всички бензиностанции Shell в страната.\nСелски тунинг 21.04.2018 11:49\nМястото за интересни снимки(само снимки без коментари и чат) 21.04.2018 11:49\nrodom 0 1 0\nvako70 0 0 0\nDragi4a 0 5 0\nimprezaket 0 4 0\nshmundi87 0 0 0\nJojoking 0 0 0\nusername 0 0 0\nkocetooo 0 1 0\n_SnAkE_ 0 39 0\nkambodjata 0 0 0


Делник – Безплатни онлайн прегледи за деца в Седмицата на детето\nБезплатни онлайн прегледи за деца в Седмицата на детето организират ДКЦ Вита и платформата Healee, съобщават от там.\nВсички родители могат да прегледат безплатно децата си при квалифицирани специалисти през седмицата от 1 до 5 юни, без да се налага да ходят по кабинети и поликлиники.\nИнициативата, свързана с детския празник 1 юни, е на ДКЦ Вита и Healee – водещата медицинска платформа за онлайн консултации в България.\nНа разположение на семействата ще бъдат логопедът Цветелина Дакова и психологът Преслава Биковска. От възможността за безплатна онлайн консултация в Healee, могат да се възползват родителите на всички пациенти от 0 до 18-годишна възраст.\nПсихологът Преслава Биковска може да бъде открита в Healee, тук https://www.healee.com/bg/338637\nЛогопедът Цветелина Дакова в Healee може да бъде открита тук https://www.healee.com/bg/416466\nБезплатното приложение Healee е най-голямата платформа за телемедицина в България. Тя дава възможност за надеждна видео консултация с лекар. Апликацията може да бъде свалена на телефон или таблет от Google play и App store, както и да се използва онлайн на сайта www.healee.com.\nПлатформата позволява да се изпрати електронен медицински картон, да се заплати онлайн за преглед, да се изпращат лабораторни резултати. Пациентите могат да споделят медицински детайли за състоянието си, както и всичко нужно за комуникация – чат, изпращане на снимки, медицински изображения (включително ЯМР), аудио файлове, аудио и видео обаждане и др.\nКога пациентите търсят консултация с логопед и психолог?\nНай-честите причини поради които, родителите търсят консултация с логопед са говорни и езикови проблеми, споделя Цветелина Дакова. Сред тях са закъсняло проговаряне след 2 г., трудности в разбирането на езика, комуникацията и общуването.\nЧаст от причините за теми проблеми, според психолога Преслава Биковска, са трудно отделяне при тръгване на детска градина, агресивно поведение у дома или сред връстниците, трудности при комуникацията с други деца. Все повече родители търсят консултация със специалист в ситуация на криза – загуба на близък, тежко болен, дори за проблеми, появили се около пандемията с коронавирус, споделя психоложката.\nСпоред Преслава Биковска, телемедицината се оказва много необходима през последните месеци на социална изолация. ”Като психолог в болница Вита се налага да проследявам пациенти, които живеят в другия край на България. Тогава телемедицината е предпочитана опция и е много удобна както за пациента, така и за специалиста, тъй като пести време и ресурси“, казва тя.\n„Телемедицината в последните месеци се оказа почти единствен метод за подкрепа на нашите малки и големи пациенти, споделя и Цветелина Дакова. Онлайн консултациите са удобни и за двете страни – по-гъвкаво време за консултация, разнообразен начин за обмяна и количество на информация.


Disobedience / Неподчинение (2017) » Филми 7 Онлайн\nСАЩ, Великобритания, Ирландия 2017 6.6 - http://www.imdb.com/title/tt6108178/\nФилмът разказва за проблематичната връзка между две жени, която е в противоречие с ценностите на ортодоксалната еврейска общност, към която принадлежат. Историята проследява Ронит, която се завръща от Ню Йорк след смъртта на на отчуждения и баща- равин, в ортодоксалното Еврейско общество в северен Лондон. Това е мястото, където тя е отраснала. Веднага щом се завръща у дома тя предизвиква полемики с показването на интерес към приятелката и от детинство Ести.\nКлючови думи от сюжета: забранена любов лгбт приятели от детството еврейска култура ортодоксален евреин еврейски лгбт


Прочетен: 1501077\tПостинги: 1679\tКоментари: 116\nПостинги в блога от 18.11.2017 г.\n18.11.2017 22:00 - Техника за промяна на защитното поведение „Черното петно“, при корекция на ниска самооценка. (когнитивно-поведенческа терапия),\nТехника за промяна на защитното поведение „Черното петно“,\nпри корекция на ниска самооценка.\nТеоретична постановка: Важен момент в процеса на консултиране е постигането на една или друга поведенческа промяна у индивида. Основен поведенчески стил при хората с ниска самооценка е т.нар. "защитно поведение". Най- ярката демонстрация на защитно поведение е липсата на каквато и да е активност и инициатива с цел избягване на евентуален неуспех. Защитното поведение играе свръхнегативна роля, тъй като не дава възможност човек сам, на базата на личния си опит да се убеди, че е твърде възможно лошите му предвиждания всъщност да не са верни. Ето защо в процеса на консултиране психологът се стреми да обучи клиента с ниска самооценка да преоценява своите негативни предвиждания, но освен това се стреми и съвместно с него да създава условия, които да позволяват на индивида лично, чрез опита си да открие, че неговите предвиждания е възможно и да не са верни. За тази цел е необходимо защитните поведения да бъдат изоставени, а избягваните ситуации да бъдат конфронтирани. Разбира се, в случая психологът трябва да е наясно, че целта на тези интервенции не е демонстрацията на неговите тези. Целта е те да служат на индивида за проверка на валидността на конкретните негативни автоматични мисли.\nТехника: “Черното петно”\nТехниката се прилага като въвеждаща стъпка за алтернативно мислене.\nЦел: Да започне промяна на митовете, заблудите, погрешните критерии – когнитивните схеми.\nРед за работа: Практикува се разказа за „черното петно“ за да се демонстрира фиксацията на клиента върху проблема (стесненото съзнание):\n„Веднъж един учител направил черно петънце на един бял лист и го показал на учениците.\n-Какво виждате?” - попитал учителят.\n-Едно черно петънце!” - отговорили всички в хор.\n-Всички видяхте петънцето, което е толкова мъничко, а никой не видя големия бял лист!” - казал учителят.\nПоследна промяна: 19.11.2017 02:06\n18.11.2017 21:00 - Методика за оценка на емоционалната и когнитивно-поведенчески сфери при деца с тежко нарушение в развитието (В.В. Ткачева)\nМетодика за оценка на емоционалната и когнитивно-поведенчески\nсфери при деца с тежко нарушение в развитието (В.В. Ткачева)\nМетодиката е разработена във връзка с необходимостта от прилагане на подобен диагностичен инструментариум за изучаване на деца с изразени нарушения в развитието.\nНеобходимостта от изучаване на емоционално-личностната сфера произтича от факта, че в процеса на корекционна работа с деца, страдащи от тежки нарушения в развитието, именно първо в тези области може да се наблюдава позитивна динамика.\nВъпросникът позволява да се разкрият особеностите на контакта между детето и значимите за него възрастни и заедно с това позволява да се определят перспективите в развитието по редица параметри.\nОсобеностите на личностните и емоционални контакти се изучават с помощта на 9 скали.\nОценката на резултатите се извършва чрез просто събиране на баловете. При изразено снижение на интелекта, ниско ниво на общуване или тежки двигателни разстройства,квалификацията на резултатите от дейността на детето се извършва на база достъпните му психофизически възможности за изпълнение на задачите. Анкетата се попълва от специалистите (учител, психолог, ресурсен учител) и се явява емпирична оценка за особеностите в развитието на емоционално-личностната сфера на детето.\n1.Отношение към пребиваването в училище и обучението.\n=0 бал – отказ да отиде на училище;\n=1 бал – съгласие да отиде на училище, само защото възрастният иска това;\n=2 бала – желание да отиде на училище, за да може да играе;\n=3 бала – желание да отиде на училище, за да учи и общува с други деца и възрастни.\n2.Способи за взаимодействие с възрастните (учителите).\n=0 бал – прояви на открита агресия, при опит възрастния да установи контакт;\n=1 бал – прояви на упорство и негативизъм при опит възрастния да установи с детето преднамерено позитивен контакт;\n=2 бала – прояви на радостно оживление (усмивка, прегръдка, докосване, смях) при поява на конкретен възрастен;\n=3 бала – проява на желание да бъде в час и да се занимава с конкретен възрастен (учител; психолог; възпитател).\n3.Приемане и достъпно изпълнение на инструкции.\n=0 бал – отказ от приемане и изпълнение на инструкции (откровен негативизъм);\n=1 бал – прояви на упоритост (инат);\n=2 бала – частично изпълнение на инструкции;\n=3 бала – пълно изпълнение на инструкции;\n4.Спазване (придържане) на определени правила на поведение.\n=0 бал – нарушения на нормативните правила (крясъци, викове, сблъсъци или агресия спрямо други деца или предмети), през целия период на пребиваване в училището;\n=1 бал – нарушения на поведението по време на час (отсъствие на умение да слуша учителя; да седи спокойно за определено време; постоянни и необосновани молби да отиде до тоалетна; честа загуба на внимание и отвличане към други обекти и др.);\n=2 бала – частични нарушения на правилата на поведение (в случай на загуба на интерес към урока и правилно поведение, ако интересът се възстанови);\n=3 бала – нормативно поведение в течение на целия урок и по време на междучасието.\n0 бал – сълзи, крясъци, викове, желание за сблъсък, изразени страхове от хора (предмети) или напрежение (в началния адаптационен период в учебното заведение);\n1 бал – общо затваряне и инхибиране;\n2 бала – състояние на покой, нормализация на състоянието;\n3 бала – смях, усмивка на лицето като проява на положителна реакция.\n6.Продължителност на заниманията.\n=0 бал – отсъствие на способност да изпълни възможна задача;\n=1 бал – изпълнение на възможна задача в течение 5 мин;\n=2 бала – изпълнение на възможна задача в течение 5-10 мин;\n=3 бала – изпълнение на възможна задача в течение 10-15 мин.\n7.Установяване на достъпни контакти с други деца.\n=0 бал – отсъствие на желание за взаимодействие с другите деца (наличие на агресия, упорство, неотстъпчивост за играчки, пособия);\n=1 бал – демонстрация на желание за игра с играчки, които се намират в ръцете на други деца;\n=2 бала – проявление способност да изчака, докато другото дете е заето с предмета, който го интересува;\n=3 бала – демонстрация на молба с искане на играчки;\n8.Придобиване (формиране) на нови навици (в течение на учебната година).\n=0 бал – отсъствие на навици;\n=1 бал – формиран един навик;\n=2 бала – формирани два навика;\n=3 бала – формирани два и повече навици.\n9.Взаимодействие с майката.\n=0 бал – отхвърляне на майката (открита агресия);\n=1 бал – отсъствие на топли отношения с майката; прояви на устойчив стремеж с искане за удовлетворяване на собствени желания;\n=2 бала – прояви на послушание и стремеж да установи връзка с майката;\n=3 бала – прояви на близост и нежност по отношение на майката.\nИзчисление на баловете и нива на изразена сформираност:\n=високо ниво– 24-27 бала;\n=средно ниво – 16-23 бала;\n=ниско ниво – 8-15 бала;\n=много ниско ниво – по-малко от 8 бала;\n18.11.2017 20:00 - Анкета за изследване на социално-психологическия климат в педагогическия колектив.\nАнкета за социално-психологическия климат в\nОт психологическия климат в педагогическия колектив зависи както благополучието на неговите членове, така и тяхната работоспособност.\nПредложената анкета позволява да се установи, доколко членовете за доволни от работата си в този колектив. Анкетирането се провежда анонимно. В зависимост от задачата на изследването, получените резултати могат да се обсъдят с педагогическия състав или само с ръководството.\nИнструкция: Уважаеми колега! Моля да вземете участие в изследване, чиято цел е насочена към усъвършенстване и подобряване психологическия климат в педагогическия колектив. За да отговорите на въпросите е необходимо:\n1.Внимателно прочетете всички варианти за отговор.\n2.Изберете един от тях – този, който в най-голяма степен съвпада с Вашето мнение и поставете срещу него знак „+”\n3.Ако отговорите не Ви предлагат подходящ вариант, напишете свой отговор, колкото се може по-пълен или ако Ви затруднява – поставете срещу въпроса тире.\n1.С кое от приведените по-долу твърдения сте съгласни в най-голяма степен?\nА) повечето от членовете на колектива са симпатични и доброжелателни хора;\nБ) в колектива има всякакви хора – и добри и враждебни, завистливи;\nВ) повечето от хората в колектива не ми харесват;\n2.Харесва ли Ви да работите в този колектив?\nА) да, харесва ми;\nБ) не зная, не съм мислил (а) върху това;\nВ) не, много, много не ми харесва;\n3.Характеризирайте атмосферата, присъща за Вашия колектив.\nБ) атмосфера на взаимно уважение;\nВ) делова атмосфера;\nГ) „всеки за себе си”;\nД) нездрава, натоварваща атмосфера;\n4.Колко често според Вас трябва да се организират съвместни празнични сбирки (вечери) на колектива?\nА) колкото се може по-често;\nБ) 1-2 пъти в годината;\nВ) не харесвам подобни мероприятия, избягвам ги;\n5.Считате ли, че би било по-добре членовете на колектива да живеят близо един до друг?\nА) да, разбира се;\nБ) по-скоро да, отколкото – не;\nВ) не зная, не съм мислил (а) върху това;\nГ) по-скоро не, отколкото – да;\n6.Представете си, че възниква възможност да промените местоработата си. Кои биха били най-вероятните причини, да вземете това решение?\n7.Ако се наложи да промените местоработата си, ще се стремите ли да продължите да общувате с членовете на сегашния колектив?\nБ) затруднявам се с отговора;\n8.Според Вас кое би повлияло в най-голяма степен за сплотяване на колектива?\nА) провеждането на съвместен отдих, развлечения;\nБ) съвместно решаване на служебни проблеми;\nВ) съвместно решаване на лични проблеми;\nГ) увеличаване на заплатата;\n9.Кои от качествата на членовете на Вашия колектив Ви привличат най-много?\n10.С кои от членовете на колектива общувате най-вече?\nА) с удоволствие общувам с всички;\nБ) с всички, но епизодично, делово;\nВ) с тези, с които работя непосредствено;\nГ) само с ръководителите по служебни въпроси;\nД) старая се, да сведа общуването до минимум;\n11.Според Вас, новопостъпващите в колектива лесно ли се вливат в него?\nА) доста леко;\nБ) дълго остават някак особени;\n12.Можете ли да дадете достатъчно пълна характеристика на деловите и лични качества на повечето от членовете на колектива?\nБ) може би, да;\nГ) може би, не;\n13.Оценете сплотеността на колектива във училището по 5-степенна скала:\n14.Колко често имате конфликти с някои от членовете на колектива?\nБ) рядко, от време на време;\nВ) с определени хора;\nГ) старая се да избягвам хора, с които може да вляза в конфликт;\n15.По предложената скала, отбележете своята възраст:\nА) до 25 год.\nБ) 26-40 год.\nВ) 41-55 год.\nГ) над 55 год.\n16.Отбележете продължителността на работата Ви в този колектив.\nА) по-малко от година;\nБ) 1-3 год.\nВ) 4-10 год.\nГ) над 10 год.\nБлагодарим Ви за участието в анкетата!\n18.11.2017 19:00 - Техника „Разсейване“ за редукция на симптомите на тревожност и ниска самооценка. (когнитивно-поведенческа терапи\nТехника „Разсейване“ за редукция на симптомите на тревожност и\nТеоретична постановка: Това е втория важен момент при работата на хора с висока тревожност и ниска самооценка. Знае се, че физиологичният еквивалент на тревожността включва в себе си цял комплекс от реакции, повечето от които са вегетативни. Този физиологичен еквивалент може да бъде редуциран, ако се променят мислите, които го предизвикват или поддържат. Ето защо в някои случаи психологът може да научи клиента си сам да променя собственото си физиологично състояние с помощта на системен тренинг за релаксация. Това е полезно тогава, когато човек е тревожен поради самите си реакции - напр. страх го е, че лесно се изчервява и това му се случва в неудобни за него моменти; изпитва неувереност, безпокойство, страх преди явяване на изпит (изпитна тревожност) и др.\nПриложение на първа техника: “Разсейване”\nРазсейването е много мощно средство за намаляване на силната тревожност и паниката. Когато човек е обзет от силна тревожност, е много трудно да разпознае и опита да промени изкривените мисли.\nЦел: Да настъпи т. нар. процес на “разсейване” за откъсване от фиксираните “страшни мисли”.\nа) Психологът предварително трябва да е наясно със съдържанието на ценностната система на клиента, с това, как той преживява конкретния проблем и къде се намира той в йерархичната структура на тази система.\nб) Разсейването става чрез сравнение с аналогична ценност, която в момента не предизвиква тревожност и чрез сравнение на проблемната ценност като преживяване с това при другите хора.\nв) За няколко минути клиентът се извежда от “мислите си” съсредоточавайки се целенасочено и изключително върху някакви външни стимули (като в същото време използват метода на диафрагменото дишане).\nПоследна промяна: 19.11.2017 02:08\n18.11.2017 18:00 - Техника “Разчупване модела на предразсъдъците” . Психокорекция на тревожност и ниска самооценка.(когнитивно-поведенческа терапия)\nТехника “Разчупване модела на предразсъдъците”\nТеоретична постановка: Това е много важен момент при консултирането на хора с ниска самооценка. За целта обикновено се започва с преоценка на негативните предвиждания. Задачата на психолога е да помогне на индивида да идентифицира, а след това и да оспори своите негативни предвиждания, появяващи се след активирането на "дъното". Тези предвиждания обикновено имат тревожно-депресивен характер (или пък само тревожен или само депресивен). Затова консултиращият може да очаква, че (както е характерно въобще за тревожните мисли), негативните предвиждания ще рефлектират върху личността в две посоки - ще доведат до подценяване степента на риск или опасност, ще доведат и до подценяване от страна на консултирания на достъпните за него ресурси за справяне със ситуацията. Така на практика ще се стигне до дисбаланс между перспектива и лични качества и възможности за справяне. Коригирането на този дисбаланс е цел в работата на психолога на този етап от консултирането, тъй като това ще доведе до откриването на по-полезни и реалистични перспективи, ще помогне на индивида по-конструктивно да подходи към отключващата ситуация.\nТехниката “Разчупване модела на предразсъдъците” реализира цели на първия етап на самоподдържащият се цикъл – преоценка на отрицателните предвиждания и вярвания в себе си. Идеята е да се подпомогне клиента да подходи по-конструктивно към самия себе си. Дава много добри резултати при работа за корекция на ниска самооценка и справяне със състояния на тревожност.\nПрез 1993г. Padesky изразява убеждението си, че силно поддържаните негативни убеждения за Аз-а са аналогични с предразсъдъците. Приема се, че клиентът сам, в резултат на негативен ранен опит (поредица от неуспехи) или под влияние на външни негативни оценки (вменени) е формирал вярвания (предразсъдъци, митове) за своята негодност, неспособност, неумение, които при определени ситуации (отключващи фактори) винаги стартират негативните автоматични мисли за Аз-а.\n-чрез “насочено откриване” клиентът сам да установи как се поддържа един предразсъдък и неговата парадоксалност;\n-да си изясни какво е необходимо да се случи за да бъде променен;\n-да открие какво може да затрудни реализацията на промяната.\n- да “погледне” на личния си проблем от друга, по-висша позиция, т.е. чрез свързването на примера и личния проблем, чрез тяхното сравняване и откриване на общи характеристики, клиентът създава дистанция между себе си и наличните му убеждения за себе си.\nИнструкция: От вас се иска във формата на домашно задание да помислите и се подготвите да дискутираме за следващата сесия случай на предразсъдък, който сте наблюдавали при ваш близък и добре познат човек.\nа) За да се приложи техниката е необходимо предварително (в същата или предишна сесия) да бъдат изведени наличните автоматични негативни мисли на клиента. Това е необходимо, тъй като обект на техниката стават именно те. Препоръчително е подготовката на клиента да се извърши като домашно задание за да се пести време в рамките на сесията.\nб) Преди да се инструктира клиента за домашното задание е необходимо:\n- Психологът да обясни теоретично на клиента как действа този модел. Предлага му да обсъдят хипотезата за наличието на “модел на предразсъдъците”, като първата стъпка е:\n-Психологът (операционализира) понятието предразсъдък и доказва аргументирано пред клиента негативните последици от придържането към него.\n-Психологът предлага на клиента идеята да идентифицира добре познат за него човек с предразсъдък, който предразсъдък е неприемлив за клиента, т.е. самият той го отхвърля, смята го за алогичен, за абсурден. Изяснява какво е необходимо да се случи за да бъде променен този предразсъдък. Какви пречки могат да възникнат по пътя на промяната.\nв) По време на сесията, след като изложи примера от клиента се иска:\n- да изложи аргументи за безсмислието в придържането към предразсъдъка;\n- да приведе доказателства за това, по какъв начин той пречи на личността;\n- да сподели по какъв начин неговия личен проблем се свързва с разказания пример;\nг) По време на сесията психологът “води” клиента към ситуация на инсайт, при която клиентът разбира, че убеждението му за себе си (негативната му представа, вярвания, убеждения), може да е просто само мнение (фикция), а не реален факт. Целта е да се създаде дистанция между клиента и наличните му убеждения, т.е. да започне да се съмнява в убежденията за себе си и да се погледне отстрани.\n18.11.2017 17:00 - Техника за диагностика на ниска самооценка „Оценяване на познато лице или ситуация“ (когнитивно-поведенческа терапия)\nТехника за диагностика на ниска самооценка\n„Оценяване на познато лице или ситуация“\nТехниката реализира цели на четвъртия етап на самоподдържащият се цикъл – промяна на деформациите във възприятието. Техниката е особено ефективна в сферите на социалните интеракции, разрешаване на конфликти, в сферата на партньорството, родителството, семейните отношения.\nТеоретична постановка: Техниката се базира на схващането, че хората с ниска самооценка трудно осъзнават, че техните партньори имат както положителни, така и отрицателни качества. Хората с ниска самооценка са постоянно загрижени от това, как близкият човек се отнася към тях. Когато всичко е добре, те идеализират партньора. При тях работи т. нар. “избирателно внимание”. Личността с ниска самооценка формира само положителни очаквания към себе си във взаимоотношенията с другия. По този начин индивидът удовлетворява потребностите си от приемане, от съпричастност, от присъствие в групата, осигурява си илюзорен, фиктивен баланс на самооценката и по този начин регулира нивото си на тревожност.\nВ определена ситуация когато се окаже, че партньорът не е идеален, когато настъпи дисбаланс между очакванията и реалността (напр. при конфликт или получена отрицателна оценка), т.е. когато бъде установена парадоксалността и самозаблудата, произведена от изкривяванията във възприятието, хората с ниска самооценка обръщат внимание само на неговите негативни черти. По този начин те оправдават своето поведение, това им помага да оправдаят своето отдалечаване от партньора, да се защитят от възможната болка и по този начин регулират нивото си на тревожност.\nЦел: Да се диагностицират показатели на ниска самооценка посредством разкриване наличието на изкривявания във възприятието и оценките за партньора.\nИнструкция:Ще ви бъдат представени последователно 3 списъка, които включват набори от прилагателни, характеризиращи отношенията между хората. От вас се изисква да направите избора на 10 прилагателни от всеки списък, които се отнасят в най-голяма степен до отношенията ви с партньора. Избраните от вас показатели маркирайте с “х”.\nа) От клиента се изисква да направи избор на 10 прилагателни от предложен му списък, които най-добре характеризират отношенията с партньора, например: топли, грижовни, любящи, доверчиви, подкрепящи, завистливи, нечестни, конфликтни, егоистични, противоречиви, и т.н. (виж по-долу).\nб) За целта прилагателните са подредени в три списъка:\n-списък-1 на положителни и отрицателни характеристики;\n-списък-2 само на положителните характеристики;\n-списък-3 само на отрицателните характеристики;\nв) Списъците се представят в тяхната последователност, като психологът засича времето за работа. Очаква се, че хората с ниска самооценка ще отговарят по-бавно, когато се прави избор на редувани прилагателни с позитивно и негативно значение и по-бързо, когато тези прилагателни са само положителни или само отрицателни. Те се опитват винаги да класифицират случващото се около тях или като добро или като лошо. Очаква се, че хората с висока самооценка да отговарят бързо, независимо от последователността на прилагателните.\n18.11.2017 16:00 - Техника „Хубава история“ – работа със самооценката. (когнитивно-поведенческа терапия)\nТехника „Хубава история“ – работа със самооценката.\nТехниката се прилага в психокорекционната и психотерапевтичната работа при балансиране на самооценката. Обикновено задачата се поставя на клиента за домашна работа. Техниката е типична за когнитивно-поведенческия подход.\nОт клиента се изисква да подготви разказ „Хубава история” за себе си. История, в която е вярвал в себе си, въпреки трудности или противоположни мнения. Психологът предварително подготвя варианти, които предлага на клиента, като те засягат важни елементи, с ярки емоционални и поведенчески прояви, свързани с проблема „самооценка“.\nПо време на сесията на клиента се предлага да разкаже случая на висок глас. Иска се да посочи какви са били оценките на другите за случая. Подробности за положените усилия, за проявените способности, воля, умения. Стимулира се да преживее още веднъж успеха си. Да почувства тонуса на емоциите си.\n18.11.2017 15:00 - Методика „Жизнен път” (писмен вариант)\nМетодика „Жизнен път” (писмен вариант)\nПрилага се в хода на индивидуалната работа с един от членовете на семейството. Методиката изисква писмено изложение на лична история в контекста на семейната история. Този способ помага на човек да осъзнае по какъв начин миналото му е повлияло настоящето и как това влияние продължава да влияе и в момента.\nИзпълнението на задачата помага да се разкрие повторяемостта на семейните стереотипни поведения и да се приеме решението за „раздяла с миналото” и освобождаване от стереотипите, които не съответстват на новите жизнени условия. Предложените въпроси помагат да се изследва, по какъв начин събития и хора влияят върху живота на човек.\n1.Като за начало, опишете външните условия във Вашия живот:\n- дата и място на раждане;\n-социално-икономическо състояние на семейството;\n-брой братя и сестри;\n-кое по ред дете сте;\n-общи социални условия, в които сте живели.\n-Как тези външни условия са повлияли на Вашето развитие?\n2.Изложете своята биография по различен, избран от Вас начин. Някои правят това в хронологичен ред, разказвайки за своя живот година след година; други предпочитат да започнат от този момент, който по някакви причини се явява особено важен за тях. Можете като начало да „нахвърляте” в общ план основните събития в хронологичен порядък, а след това подробно да се спрете на онези, които Ви вълнуват и след това да се върнете отново на плана, за да не пропуснете важни моменти.\n3.Когато описвате своя живот, бъдете откровен. Обърнете внимание на онези моменти от живота си, който предизвиква във Вас силни чувства. Тези събития могат да имат както позитивна, така и негативна окраска: тяхното осмисляне ще помогне по-добре да осъзнаете своя живот. Ако описанието се окаже доста дълго или несвързано, можете да неговата основа да създадете по-кратък и сбит вариант. По този начин, работейки върху тези събития, ще видите по-ясно собствените си стереотипи.\n4.Опишете повратните моменти, в които са настъпили сериозни изменения във Вашия живот.\n5.Опишете стереотипите или конфликтите, които сте забелязали, че се повтарят в различни житейски ситуации, а също и поуките, които се извлекли от своя жизнен опит.\n6.Опишете своите най-ранни спомени.\n7.Отбележете всякакви събития, които са Ви травматизирали (например, болести, нещастни случаи, смърт, раздели, насилие, сексуални оскърбления и др.). как са Ви повлияли.\n8.Помислете, как бихте нарекли книгата на своя живот, ако напишете такава.\n9.Измислете мит или приказка за своя живот и я илюстрирайте с рисунки.\nЗабележка: При обсъждане на „жизнения път” следва да се обърне внимание на следното: приема ли изследваното лице своя жизнен опит и как се отнася към него; положително или отрицателно.\n18.11.2017 14:00 - Албум със стимулен материал за упражнения за развитие на фина моторика, пространствена ориентация, когнитивни функции (втора част)\nАлбум със стимулен материал за упражнения за развитие на фина\nмоторика, пространствена ориентация, когнитивни функции\n18.11.2017 13:00 - Албум със стимулен материал за упражнения за развитие на фина моторика, пространствена ориентация, когнитивни функции (първа част)\n18.11.2017 12:00 - Диагностика на мислене (пето излишно). Стимулен материал (нагледен)\nДиагностика на мислене (пето излишно). Стимулен материал (нагледен)\nИнструкция: Пред теб се намира табло с предмети, животни и растения, разположени в редове. Разгледай внимателно първия ред и помисли, кое е нещото от изобразените пет неща във всяка редицата, което е излишно. Назови го и обясни защо мислиш така.\nПо какво този предмет се различава от останалите и по какво останалите 4 си приличат?\n18.11.2017 11:00 - Диагностика на мислене (пето излишно). Стимулен материал (нагледен)\nИнструкция: Пред теб се намира табло с фигури, разположени в редове. Разгледай внимателно първия ред и помисли, кое е нещото от изобразените пет неща във всяка редицата, което е излишно. Назови го и обясни защо мислиш така.\nЗабележка: За да не се разсейва детето, останалите редове се закриват.\n18.11.2017 10:00 - Диагностика на мислене (четвъртото излишно). Стимулен материал (вербален)\nДиагностика на мислене (четвъртото излишно). Стимулен материал (вербален)\nИнструкция: Пред теб се намира бланка, на която са изписани в 20 реда по четири думи. От теб се иска да прочетеш внимателно думите от всеки ред и да подчертаеш онази дума, която се различава от останалите три. След това трябва да обясниш защо мислиш така и по какво останалите три си приличат.\n18.11.2017 09:00 - Диагностика на мислене (четвъртото излишно). Стимулен материал (нагледен)\nДиагностика на мислене (четвъртото излишно).\nСтимулен материал (нагледен)\nИнструкция: Пред теб се намира табло с различни предмети, разположени в редове. Разгледай внимателно първия ред и помисли, кое е нещото от изобразените четири неща, във всяка редицата, което е излишно. Назови го и обясни защо мислиш така.\nПо какво този предмет се различава от останалите и по какво останалите 3 си приличат?\n18.11.2017 08:00 - Методика за определяне нивото на рефлексия (О.С.Анисимов). Работа на психолога с педагогическия колектив. Диагностика.\nМетодика за определяне нивото на рефлексия (О.С.Анисимов).\nРабота на психолога с педагогическия колектив. Диагностика.\nИнструкция: Прочетете внимателно всеки от предложените по-долу въпроси и зачертайте съответната цифра вдясно, в зависимост от това, кой отговор сте избрали (вариантите на буквените отговори на въпроси 5 и 6, обградете с кръгче).\n5 – никога;\n4 – рядко;\n3 – по необходимост;\n1 – винаги;\n1.Колко често се връщате към анализ в процеса на решаване на педагогически проблеми, ако вече сте ги разрешили?\n2.Колко често предпочитате да преминете от решение към анализ в процеса на разрешаване на педагогически проблем, ако той е доста сложен.\n3.Колко често търсите причината за трудностите в начина си на мислене, анализирайки процеса на вземане на решение по педагогически проблем?\n4.Колко често търсите причината за затрудненията в самия себе си, анализирайки процеса на вземане на решение по педагогически проблем?\n5.Как предпочитате да постъпите, ако търпите неуспех при решаване на задачите?\n6.Как се отнасяте към перспективата, да участвате съвместно с други хора при вземане на решение, ако на Вас е поставена много важна задача?\n7.Колко често се стараете да бъдете лидер в организацията на търсене причините и преодоляване на проблемите, ако в съвместната работа при търсене на решение възникнат затруднения?\n8.Колко често запазвате висока активност при колективна организация за разрешаване на проблеми, ако в съвместната работа по търсене на решение възникнат трудности и Ви се струва, че Вашата активност е неоценена и дори отхвърлена?\nа) изоставям задачата и се заемам с друга;\nб) упорито продължавам опитите за решение;\nв) търся „скрити елементи“ и „бели петна“, за да си изясня проблема за себе си, като използвам учебни пособия, литература, други научни и популярни източници, носещи допълнителна информация и практически опит;\nг) въвличам в анализа други хора;\nд) въздействам за създаване на групова насоченост за търсене причините за затрудненията.\nа) не влизам в контакт за съвместно търсене на решение;\nб) понякога установявам контакт за съвместно търсене на решение;\nв) в зависимост от обстоятелствата и необходимостта търся контакт за съвместно търсене на решение;\nг) често влизам в контакт за съвместно търсене на решение;\nд) винаги влизам в контакт за съвместно търсене на решение;\nЗа анализ на данните, баловете следва да се разнесат в зависимост от значимостта на варианта на отговор по следните критерии:\n-ниво на рефлексивност на личността;\n-ниво на колективизъм на личността;\n-ниво на самокритичност на личността.\n-нивото на рефлексивност се изчислява като се съберат баловете на въпроси: №№ 1, 2, 3, 5.\n-нивото на самокритичност – количеството бал по въпрос № 4;\n-нивото на колективизъм – сумата от баловете по въпроси: №№ 5, 6, 7, 8.\nС най-добри показатели са тези изследвани лица, които събират максимален бал по трите критерия.